Der er vokseværk på Aarhus Havn, som for andet år i træk kan notere et rekordstort antal containere under havnens kraner.

Annonce

AARHUS: Med 540.868 containere sidste år er Aarhus Havn endelig helt fri af finanskrisens skygge. - Det tog ti år. Først i 2017 slog vi vores egen rekord fra 2007, og nu har vi så igen sat rekord, fortæller havnedirektør Jakob Flyvbjerg Christensen. Løfter han blikket fra tallene på skrivebordet, kan han skue ud over havet mod Mols, Helgenæs og videre ud i verden. Men først og fremmest kan han se et mylder af foretagsomhed. Aarhus Havn rummer en lang række virksomheder. Der sendes svinekød til Kina, importeres rejer fra Nordatlanten, elektronik, køleskabe og alt hvad du og jeg efterspørger af forbrugsgoder gemmer sig i de mangefarvede containere uden for havnedirektørens vinduer. - Det er i høj grad import, der har drevet væksten i 2018. Det er tydeligt, der er penge i samfundet. Vi forbruger varer, der kommer udefra igen. Det gjorde vi ikke i samme grad i årene efter finanskrisen, hvor vi var mere tilbageholdende, fortæller han.

Vi har de sidste fire år sat nogle strategiske "skibe" i søen. Blandt andet har vi haft ekstra fokus på containerne - ikke fordi vi havde glemt dem, men de er vores største forretningsområde, og derfor skal vi huske at have dem højt på dagsordenen Jakob Flyvbjerg Christensen.

Sidst på året flytter grønlandstrafikken fra Aalborg til Aarhus. Det betyder, at der kommer ti procent flere containere under kranerne på havnen. Foto: Jens Thaysen

Annonce

Landets største containerhavn

Optællingen af de mange containere er fra i mandags, og det er endda en danmarksrekord, Aarhus Havn er nemlig landets største containerhavn med en markedsandel på hele 65 procent. Og en vækst, der ifølge direktøren er større end den, de andre danske havne har. - Vi har de sidste fire år sat nogle strategiske "skibe" i søen. Blandt andet har vi haft ekstra fokus på containerne - ikke fordi vi havde glemt dem, men de er vores største forretningsområde, og derfor skal vi huske at have dem højt på dagsordenen, siger Jakob Flyvbjerg Christensen. Senere i 2018 flytter grønlandstrafikken fra Aalborg til Aarhus. Det betyder, når trafikken er fuld implementeret, at der kommer 10 procent flere containere under kranerne på Aarhus Havn. - Vi har i forvejen de store operatøre på Island og Færøernen. Nu får vi en kobling mellem Nordatlanten, Arktis og Aarhus. Man skal ikke underkende de synergier, det kan få, siger han. Ikke mindst for byen. Syddansk Universitet har talt og regnet sig frem til, at der er godt 5000 arbejdspladser på selve havnen, og andre 5000 arbejdspladser der relatere sig til Aarhus Havn. - Det er alt fra havnearbejderne, der håndtere containerne til kranførerne, kontorfolk og vognmænd. Samlet set er vi en af byens allerstørste arbejdspladser, fortæller Jakob Flyvbjerg Christensen.

Havnedirektør, Jakob Flyvbjerg Christensen glæder sig over, at Aarhus Havn er kommet helt fri af finanskrisens skygge. Foto: Jens Thaysen

Annonce

Marselistunnelen

Kun to procent at containerne er i transit, resten ankommer eller forlader havnen via Marselis Boulevard, der i 2020 også skal rumme trafikken til og fra Molslinjens færger. Havnen måler løbende på trafikken, og den afvikles, ifølge havnedirektøren, ganske fornuftigt. - Fra man forlader motorvejen ved Åhavevej, til man kører under viadukten og ind på havnens område, måler vi bilisterne fem gange. Strækningen er på 4,15 kilometer, og det tager i gennemsnit 4 minutter og 40 sekunder - og vi har stort set aldrig målinger på over seks minutter, fortæller Jakob Flyvbjerg Christensen. Hurtigt? Ja, men trafikmængden stiger, og i fremtiden bliver det kun endnu værre. - Nogen bliver nødt til at sætte sig op på den højeste hest, og se behovet for en tunnel inden det hele sander til. Vi tror, og håber på, der bliver bygget en tunnel under Marselis Boulevard, så den tunge trafik ikke er til gene for byens borgere, og så den også i fremtiden kan komme smidigt og effektivt til og fra havnen. siger han.